Rødkremle

Rødkremle (Russula emetica), tidligere kalt giftkremle er en kremle som inntil 2023 var regnet som giftig. Navnet «emetica» spiller på det greske ordet emetike som betyr brekkmiddel.

Kjennetegn
Kremle er en skivesopp, det vil si at under soppens hatt er det skiver som oppbevarer sporer, i motsetning til for eksempel rørsopp, der sporene sitter i rør. Rødkremle har en 3–10 cm bred hatt. Hattens utforming kan varierer fra halvkuleformet tidlig til hvelvet og deretter utbredt og svakt nedsunket i midten. Rødkremle er klebrig, glinsende og med en markant rødfarge som kan nærme seg blodrød. Hatten kan ha hvite flekker. Skivene er avrundete, altså de går inn fra kanten av hatten til stilken, og hvite. De regnes som middels tettsittende. Stilken er typisk 5–8 cm høy og 1–2 cm tykk. Kjøttet er hvitt og sprøtt. Lukten er svak og kan minne om frukt, mens smaken er brennende skarp.

Rødkremle kan likne på andre kremler, som rød bøkekremle, fjellkremle og grantårekremle. Imidlertid er ingen av disse heller spiselige. Bøkekremle finnes bare under bøk, fjellkremle mister fargen etter hvert og grantårekremle har også rød stilk. Siden rød fluesopp har klar rød hatt og kan miste de hvite prikkene på hatten kan den muligens forveksles med rødkremle. Rød fluesopp har derimot ring på stilken og slire ved basis, noe rødkremle ikke har.

Utbredelse
Rødkremle finnes i næringsfattig blandingsskog og barskog. Den er særlig observert i Norge, Sverige, Danmark, Finland, Storbritannia og Tyskland, men dukker også opp i USA, Canada og Mexico, og noen få tilfeller i Japan, Australia og Colombia. I Norge er den funnet i hele landet.

Bruksområder
Rødkremle ble regnet som giftig av soppkontrollører inntil 2023, men endret da status til «spiselig etter avkoking». Kort tid etter ble den forandret til «ikke matsopp».

Referanser

Eksterne lenker 
 
 

Giftige sopper
Kremler
Arter formelt beskrevet i 1796
Normlisten for soppkontrollører